kardosdrur/scandi-wiki huggingface dataset:
Ruth Hermann

Ruth Elisabeth Hermann, født Trier Mørch (14. juli 1904 på Hindholm Højskole – 29. april 1973) var en dansk kommunist og kvinderetsforkæmper. Ruth Hermann var Danmarks første kvindelige malersvend. Tidligere rektor Hanne Marcussen er hendes datter, mens forfatteren Iselin C. Hermann er hendes barnebarn.
Ruth Trier Mørch var født ind i et kendt højskolemiljø som datter af arkitekt Ejvind Mørch og kunsthåndværker Gudrun Trier og var søster til bl.a. Ibi Trier Mørch. Ruth Trier Mørch blev gift 10. april 1932 med overlæge og modstandsmand Knud Hermann (1906-1977). De indgik i et venstreorienteret miljø, hvor Knud Hermann var knyttet til Mogens Fog og kredsen omkring Kate Fleron. Ruth Hermann var aktivt medlem af Kvindernes Internationale Liga for Fred og Frihed

I 1948 tog en gruppe anført af Agnete Olsen initiativ til at oprette Danmarks Demokratiske Kvindeforbund (DDK), som var en dansk aflægger af Fédération Démocratique Internationales des Femmes (Kvindernes Demokratiske Verdensforbund), der var dannet 1945 af tidligere franske modstandskvinder. Agnete Olsen blev organisationens første formand, og som medarbejdere i bestyrelsen fik hun bl.a. Ellen Hørup, Valfrid Palmgren Munch-Petersen og Inger Merete Nordentoft. DDK's program var en blanding af socialistiske mærkesager, bl.a. modstand mod fascismen, og sociale og kvindesaglige spørgsmål som fx ligeløn, udvidet adgang til abort og bedre forhold for børnefamilier.

I 1952 forlod Agnete Olsen formandsposten på grund af sygdom, og Ruth Hermann blev ny formand. Som formand for Danmarks Demokratiske Kvindeforbund under den kolde krig rejste hun rundt i landet og holdt på sin dybt personlige og engagerede måde foredrag for kvindeforsamlinger om det vitale i at bevare freden altid med udgangspunkt i kvindernes situation.

Ruth Hermann var desuden medstifter af Det Lille Teater i København. Efter teatrets åbning i 1966 var hun bestyrelsesmedlem og senere formand og var meget involveret i tilrettelæggelsen af teatrets linje.

I 1964 medvirkede hun i filmen Paradis retur.

Referencer

Kilder 
 Hanne Marcussens biografi i Dansk Kvindebiografisk Leksikon
 Slægtsside

Eksterne henvisninger 
 

Foreningsformænd fra Danmark
Slægten Trier Mørch
Danskere i 1900-tallet
Kvinderetsforkæmpere fra Danmark
Pacifister fra Danmark
Kommunister fra Danmark
Magle

Magle er et ord der betyder stor, ofte benyttet i stednavne. Ordet kendes især i forbindelse med stednavne, fx Vridsløsemagle (over for Vridsløselille)

Personer med efternavnet Magle 
 Frederik Magle, dansk organist og komponist

Personer med kunstnernavnet Magle 
 Anne Magle, dansk pornoskuespiller

Stednavne 

 Eggeslevmagle
 Eggetsbomagle
 Gundsømagle
 Herlufmagle
 Ljungbymagle (Sverige)
 Magle (Sverige)
 Maglebjerg
 Maglebrænde (Nordfalster ved Stubbekøbing)
 Magleby
 Maglehult (Sverige)
 Maglehøj
 Maglemose
 Magleröd (Sverige)
 Stenmagle (Nyrup)
 Store Magleby
 Sørbymagle
 Thorslundemagle
 Torupmagle
 Vridsløsemagle
 Ølsemagle

Andet 
 Maglemosekultur

Kilder 

Ord og vendinger
Trosa kommun

Trosa kommun er en kommune i den sydøstlige del af Södermanlands län i landskabet Södermanland. Kommunen ligger ved Østersøen.

Kommunens hovedby er Trosa, der blev købstad allerede i middelalderen. I perioder var Trosa dog blandt Sveriges mindste købstæder. I 1930'erne var der således færre end 1000 indbyggere i købstaden. Senere har byen dog fået indbyggere. I 1960 var folketallet på 1322, mens det i 2010 var steget til 5027 i selve byen. Regnes omegnen med, så var der 11.479 indbyggere i hele kommunen i 2012.

Kommunen hed Trosa stad i 1863-1970. I 1971 blev navnet Trosa kommun. Området blev indlemmet i Nyköpings kommun i 1974. I 1992 brød byen og omegnen ud og genoprettede Trosa kommun.

Kommuner i Södermanlands län
Södermanland
Etableret i 1992
Torben Grimmel

Torben Risgaard Grimmel (født 23. november 1975 i Odder) er en dansk tidligere sportsskytte og nuværende sportschef for det danske bueskydningslandshold. Grimmel deltog som skytte i fem olympiske lege, hvor hans bedste resultat blev en sølvmedalje i 60 skud liggende ved OL i Sydney 2000. 

Grimmel begyndte at skyde som fjortenårig og kom med til junior-EM i 1992, hvor han opnåede en femteplads. To år senere vandt han guld ved junior-EM, en bedrift han gentog året efter. På blandt andet den baggrund blev han udtaget til OL i 1996, hvor han dog måtte nøjes med en 39. plads. Året efter vandt han medalje i tre World Cup-stævner samt bronze ved EM. Ved OL i Sydney skød Grimmel i indledende runde 597 af 600 mulige point, hvilket gav en delt tredjeplads og en plads blandt de otte, der gik i finalen. Her opnåede han 700,4 point, 0,9 point efter den svenske vinder, Jonas Edman, og blot 0,1 point foran hviderusseren Sergej Martynov.

Efter OL-sølvet i Sydney er det blandt andet blevet til guld ved World Cup i Milano i 2003, en tiendeplads ved OL i Athen 2004 samt flere medaljer ved World Cup-stævner. I 2016 vandt Grimmel World Cup i Bangkok og kvalificerede sig derved til OL i Rio 2016. Han skød for klubben DSB/ASF i Aarhus.

27. oktober 2017 vandt Grimmel sin sidste World Cup i New Delhi og satte ny verdensrekord med 250,6 point.

Torben Grimmel er bosiddende i Mørke.

Noter

Eksterne henvisninger og kilder 

Skytter fra Danmark
Medaljevindere fra Danmark ved sommer-OL 2000
Personer fra Odder
Deltagere for Danmark ved sommer-OL 1996
Deltagere for Danmark ved sommer-OL 2004
Deltagere for Danmark ved sommer-OL 2012
Deltagere for Danmark ved sommer-OL 2016
Olympiske sølvmedaljevindere fra Danmark
Oxelösunds kommun

Oxelösunds kommun er én af Sveriges mindste kommuner, målt i areal. Kommunen blev oprettet i 1950, og den ligger i i den sydlige del af Södermanlands län i landskabet Södermanland. Kommunen ligger mellem Østersøen og Nyköpings kommun.

Fra 1863 til 1950 var Oxelösund en del af Nikolai landskommun. Byen blev et municipalsamhälle i 1899. (Dette svarer til en lille handelsplads). I 1950 blev byen udnævnt til én af Sveriges sidste købstæder. Samtidigt blev byen en selvstændig kommune under navnet Oxelösunds stad. Kommunen fik sit nuværende navn i 1971.

Kommuner i Södermanlands län
Södermanland
Etableret i 1950
Juliane Elander Rasmussen

Juliane Elander Rasmussen (født 17. februar 1979 i Odder) er en dansk letvægtsroer, der ved OL i London 2012 deltog i sit tredje olympiske lege. Hun har vundet to World Cup-løb i dobbeltsculler samt i alt fire VM-medaljer i letvægtsroning: To sølv og to bronze (sølv ved VM 2005 og 2006 i letvægtsfirer, bronze ved VM 2007 i letvægtsdobbeltsculler og slutteligt bronze ved VM 2009 i letvægtssinglesculler).

Hun stiller op for Odder Roklub.

Sportskarriere 
Elander begyndte at ro som fjortenårig, men tog først for alvor fat på eliteplan et par år senere. Hun kom på landsholdet i 2001. Hun var første gang med til OL i 2004 i Athen, hvor hun udgjorde dobbeltsculleren sammen med Johanne Thomsen. I deres indledende heat blev de nummer tre, hvilket førte dem i opsamlingsheat, hvor de ligeledes blev nummer tre. Dette var nok til at sikre semifinalepladsen, hvor en femteplads ikke var nok til A-finalen. I B-finalen kom parret i mål som nummer 2, hvorved de endte på en samlet tiendeplads.

Sammen med Katrin Olsen deltog hun i letvægtsdobbeltsculleren i OL i Beijing 2008, hvor parret med en andenplads i det indledende heat kvalificerede sig direkte til semifinalen. Her blev de nummer fire, under 1,5 sekund fra den tredjeplads, der gav A-finaleplads. Elander og Olsen vandt B-finalen og blev dermed samlet nummer syv.

Ved OL 2012 stillede hun op sammen med den tidligere kajakroer Anne Lolk, som Elander i 2009 henvendte sig til med henblik på at kvalificere sig til OL. Lolk havde den nødvendige styrke, hvorpå den tekniske omskoling var den største udfordring, men det lykkedes, og parret kvalificerede sig til OL med en ottendeplads ved VM i Bled i september 2011.
Elander og Lolk opnåede en fjerdeplads til OL i London.

Ved siden af den traditionelle roning dyrker Elander også ergometerroning. I denne disciplin satte hun  verdensrekord på 6000 m i 2006. I 2012 satte hun en ny verdensrekord, idet hun på 20 minutter nåede 5.432 m, hvilket var en forbedring på 17 m i forhold til den tidligere rekord.

Privatliv 
Juliane Elander er gift med Mads Rasmussen, der selv er eliteroer. Parret har to døtre (født 2010 og 2013) og bor i København. Elander er medejer af firmaet Athletes Own Sportswear, der fremstiller tøj til roere.

Noter

Eksterne henvisninger og kilder 

 

Olympiske roere fra Danmark
Personer fra Odder
Deltagere for Danmark ved sommer-OL 2004
Deltagere for Danmark ved sommer-OL 2008
Deltagere for Danmark ved sommer-OL 2012
Deltagere for Danmark ved sommer-OL 2016
Nyköpings kommun

Nyköpings kommun er en svensk kommune ved Østersøen. Kommunen ligger i den sydlige del af Södermanlands län i landskabet Södermanland.
 
Nyköping er hovedby både i Nyköpings kommun og i Södermanlands län. 

Fra 1951 skete der omfattende kommunesammenlægninger i den sydlige del af lenet. Navnet Nyköpings kommun er fra 1971. Kommunen havde sin største udstrækning i 1974-1991. Utilfredshed i kommunens nordlige og østlige dele førte til, at Gnesta kommun og Trosa kommun blev genoprettede i 1992.  

Sveriges tredje største lufthavn Stockholm-Skavsta Lufthavn ligger i kommunen.

Kommuner i Södermanlands län
Södermanland
Etableret i 1971
Côte Fleurie

Côte Fleurie (da.:Blomsterkysten) er hvad man kalder den normanniske kyst, der adskiller Pays d'Auge fra den engelske kanal, i den østlige del af departementet Calvados, mellem udløbene af Seinen og Orne.

På kysten ligger flere kendte bade- og havnebyer:
 Honfleur
 Villerville
 Trouville-sur-Mer
 Deauville
 Benerville-sur-Mer
 Tourgéville
 Blonville-sur-Mer
 Villers-sur-Mer
 Houlgate
 Cabourg
 La Home-Varaville
 Merville-Franceville-Plage
 Sallenelles

Til listen hører også Balbec, den fiktive badeby i Marcel Prousts bog À la recherche du temps perdu.

Betydning af navnet 

Navnet Côte Fleurie er kontrueret for at gavne turismen i regionen og for at adskille området fra de andre kystområder i Frankrig, som alle har fået tilsvarende navne.

Bibliografi 
 Muriel Maurice-Juhasz, La Côte fleurie d'antan, HC éditions, 2006
 Gilles Plum, À l'apogée des villas (Côte fleurie 1870-1920), éditions Les Cahiers du temps, 2007
 Pays d'Auge Côte Fleurie en Français & English too  de Yves de Saint Jean aux Editions Vinarelle®

Eksterne henvisninger 

 
 
 

Normandiet
Fleurie, Cote
Jens Bing

Jens Bing er navnet på flere personer:

 Jens Bing (1681-1751) – dansk-norsk læge
 Jens Bing (1906-1980) – dansk læge, direktør, dr.med.
Trekronersporet

Trekronersporet er et 9,4 km langt mountainbikespor i Himmelevskoven øst for Roskilde. Med start punkt på Herregårdsvej ( 55°39'33.65"N 12°7'12.58"E) snor sporet sig gennem en gammel grusgrav, som i dag er plantet med blandet skov. Ruten er markeret med blå maling og blå bånd og er teknisk sværere end det gennemsnitlige mountainbikespor i Danmark. Dermed henvender Trekronersporet sig til den øvede mountainbiker. Samtidig er sporet lagt, så områdets områdets topografi udnyttes bedst muligt. Sporet er anlagt på overvejende sandet jord i stilen Singletrack. De sværeste pasager kan dog undgås ved at køre såkaldte Chicken runs. Sporet er opkaldt efter den nærvedliggende bydel Trekroner.     

Sporet er beskrevet på Naturstyrelsens hjemmeside og Roskilde Mountainbike Klubs hjemmeside.

Etableringen af sporet 
Initiativet til at få etableret sporet blev taget af Thorbjørn B. Hededal i efteråret 2010. I samarbejde med Naturstyrelsen, Roskilde Mountainbike Klub samt lokale ildsjæle blev første etape af sporet lagt den 9. april 2011. Omkring 30 frivillige var mødt frem med spader, river og grensakse. Dagen efter, den 10. april 2011, blev sporet officielt indviet. Siden er sporet blevet forbedret med adskillige arbejdsdage, hvor frivillige fra det lokale mountainbikemiljø har arbejdet med sporet. Senest den 14. april 2012 hvor stor dele af sporet blev lagt om.

Brug 
I dag bruges sporet primært af lokale mountainbikere, men tiltrækker også ryttere fra København og Nordsjælland. Desuden bruges sporet som træningsspor for Roskilde Mountainbike Klub tirsdage og søndage året rundt.

Bæredygtigt spor 
Efter etableringen af sporet har man så vidt muligt forsøgt at bygge bæredygtige principper ind i sporet. Med bæredygtighed menes et spor, hvor erosion og slid ikke ødelægger spor og skov på lang sigt. Det er International Mountain Bicycling Association (IMBA), der står bag principperne i bæredygtige mountainbikespor.

Vedligeholdelse 
Vedligeholdelse af sporet sker primært gennem Roskilde Mountainbike Klub.

Klubben, som også var med til at grundlægge det hvide spor ved Avnstrup, er meget aktiv inden for vedligeholdelse og udbygning af lokale spor til glæde for alle der dyrker sporten. I 2012 blev der også anlagt spor i Boserup Skov.

Referencer

Cykelstier
Jens Bing (1906-1980)

Jens Herman Bing (19. december 1906 i København – 20. september 1980) var en dansk direktør, dr.med., bror til Agnete Olsen og far til Elin Bing og Erik Henriques Bing.

Karriere 
Han var søn af professor, dr.med. Herman Jacob Bing og hustru Ebba f. Henriques, blev student fra Metropolitanskolen 1924 og blev cand.med. 1931. Han var på studierejser i England 1934, 1936 og 1947 og blev dr.med. 1936. Dernæst var Jens Bing reservelæge ved Kommunehospitalets 7. afdeling 1937-40; assistent ved Københavns Universitets fysiologiske institut 1931-41 og lektor i almindelig patologi og leder af det patofysiologiske laboratorium på universitetets institut for almindelig patologi fra 1941. 1955 blev Bing direktør for den medicinske afdeling af Københavns Universitets institut for eksperimentel medicinsk og kirurgisk forskning. Han fik specialistanerkendelse i intern medicin 1941 og i klinisk kemi og laboratorieteknik 1947; var censor i biokemi 1941-45; konsulent ved A/S Ferrosan fra 1947. Som jøde flygtede han til Sverige 1943 og var på ophold ved Karolinska Instituttets fysiologiske institut i Stockholm krigen ud.

Hæder og tillidshverv 
Jens Bing modtog Klein-prisen 1965 og August H. Jensen-prisen 1973. Han var formand for Selskab for teoretisk og anvendt Therapi i 1941; medlem af Sundhedsstyrelsens § 14-udvalg (laboratorielæger) fra 1950, af bestyrelsen for Medicinsk Selskab i København 1956-64 og for Dansk Selskab for klinisk Kemi og Laboratorieteknik 1956; medstifter af og formand i bestyrelsen for Dansk Selskab for Lægevidenskabens Teoretiske Fag 1964; medlem af Scientific Council on Hypertension of the International Society of Cardiology 1967; formand for de lægevidenskabelige forskningskomitéer 1968-69 og medlem af forskningsrådenes arbejdsgruppe vedr. forsøgsdyr fra 1969.

Han blev gift 2. juli 1931 med Else Caspersen (22. januar 1908 i Skagen – ?), datter af politimester M.M. Caspersen og hustru Henriette f. Andersen.

Forfatterskab 
 Studies on Proteinuria (disputats), 1936.
 De medicinske Nyrelidelser (s.m. T. Bjering og P. Iversen), 1941 og 1945.
 Infektionspatologi (s.m. K.A. Jensen), 1945.
 Medarbejder ved Page and McCubbin Renal Hypertension, 1968.
Afhandlinger om patofysiologiske emner, specielt omhandlende serumproteiner, nyrefunktion, reninsystemet og eksperimentel hypertension og medicinsk anvendelse af gelatinesvamp (Spongostan) og plasticstoffer (Polystan); medarbejder ved Nordisk Medicin fra 1941; medredaktør af Scandinavian Journal for Clinical and Laboratory Investigation 1952-58.

Kilder 
 Kraks Blå Bog 1974

Eksterne henvisninger 
 

Læger fra Danmark
Personer i Kraks Blå Bog (afdøde)
Ansatte ved Københavns Universitet
Jøder fra Danmark
Jens
Personer fra København
Danskere i 1900-tallet
Faglitterære forfattere fra Danmark
Redaktører fra Danmark
Dansksprogede forfattere fra Danmark
Studenter fra Metropolitanskolen
Modtagere af Klein-prisen
Herman Bing (læge)

Herman Jacob Bing (26. oktober 1871 i København – 15. september 1966) var en dansk professor, dr.med., far til Agnete Olsen og Jens Bing.

Han var søn af etatsråd Jacob Martin Bing og hustru Amalia f. Warburg, blev student fra Metropolitanskolen 1888, tog medicinsk eksamen 1895 og blev dr.med. 1899. Bing var reservelæge ved Blegdamshospitalet 1901-03, ved Kommunehospitalets afdeling III 1903-07; korpslæge i Hæren 1908 (afsked 1913), blev læge ved Tuberkulosestationen 1908-11; overlæge ved Kommunehospitalet 1911, ved Almindelig Hospital 1913, ved Bispebjerg Hospital 1916 og ved Kommunehospitalets 2. afdeling 1921-41. Han var censor ved medicinsk embedseksamen 1914-18 og professor ved den kliniske praktikantundervisning 1934-41.

Bing var medlem af bestyrelserne for Københavns Sygehjem 1921-45, for Vejlefjord Sanatorium til 1945, for Silkeborg Bad til 1945 og af Gensidig kvindelig Hjælpeforening; medredaktør af Acta medica scandinavica; medlem af Svenska Läkaresallskapet og af Selskabet for intern medicin i Buenos Aires.

Han blev gift 9. oktober 1904 med Ebba Henriques (9. april 1885 i København – ?), datter af vekselerer Otto Henriques og hustru Elisa f. Bendix (død 1942).

Kilder 
 Kraks Blå Bog 1957

Læger fra Danmark
Personer i Kraks Blå Bog (afdøde)
Ansatte ved Københavns Universitet
Jøder fra Danmark
Herman
Personer fra København
Danskere i 1800-tallet
Danskere i 1900-tallet
Personer i Dansk Biografisk Leksikon
Studenter fra Metropolitanskolen
Digital diktering

Digital diktering er en metode til at foretage indspilning og redigering af det talte ord i real-tid. Optagelsen sker ved brug af en digital optager. Digital optager er lettere og har en længere batterilevetid samt er i stand til at optage meget længere i forhold til analoge bånd-baserede diktafoner. Filerne er genereret med digitale optagere og varierer i størrelse (k/bit eller m/bit) afhængig af producenten og i hvilket format brugeren vælger. De mest almindelige filformater, digitale optagere benytter er WAV, WMA og MP3. Rigtige diktatmaskiner optager i DSS og DS2 format. Filformaterne DSS og DS2 komprimerer lyd og giver mulighed for større mobilitet. Herudover er der langt flere fordele ved digital diktering frem for traditionel analog baseret diktering:
 Brugeren kan øjeblikkeligt spole frem eller tilbage til et givent tidspunkt i dikteringen for at lytte til dikteringen eller for at redigere i denne.
 Den vilkårlige tilgang til digital lyd giver mulighed for at indsætte ny lyd på et hvert tidspunkt uden hermed at overskrive tidligere indtalt lyd. 
 Diktafonen producerer en fil, der kan overføres elektronisk, fx via WAN, LAN, USB, e-mail, telefoni, BlackBerry, FTP, mv.
 Omfangsrige diktater kan deles mellem flere forskellige sekretærer eller maskinafskrivere.
 Lyden kan være CD kvalitet således at afskrivningen gøres hurtigere og mere nøjagtig.
 Digital diktering giver mulighed for at rapportere om mængde eller type af diktat og om en transskription er udestående eller afsluttet inden for en organisation.

Diktatlyden kan optages i forskellige lydformater. De fleste digitale dikterings systemer benytter en datakorrumperende form for lydkomprimering, der er baseret på taletragtens modellering for at minimere plads på harddisken og optimereudnyttelsen af netværket hvorpå filerne overføres mellem brugere. (Bemærk venligst at WAV ikke er et lydoptagelsesformat men et filformat der har en lille eller ingen indkodnings hastighed (kbit/s), størrelse eller lyd kvalitet på den endelige fil.

Digital diktering er forskellig fra talegenkendelse hvor lyden analyseres af computeren ved hjælp af en tale algoritme i forsøget på at transkribere dokumentet. Med digital diktering kan der benyttes digital transkribtions software i konverteringsprocessen fra digital lyd til tekst. Dette er typisk kontrolleret af en fodpedal der tillader transkribenten af trykke ”Play”, ”stop” eller at spole frem og tilbage i diktaten.

Kilder/referencer

Digitale media
Love Me Tender (sang)

"Love Me Tender" er en komposition af Vera Matson og Elvis Presley fra 1956. Den er titelmelodi til filmen Love Me Tender og indsunget af Elvis Presley den 24. august 1956. Sangen er krediteret Vera Matson og Elvis Presley, men er i realiteten skrevet af Ken Darby, som var gift med Vera Matson. Den er baseret på "Aura Lee", en amerikansk sang fra 1861. "Aura Lee" anvendes i øvrigt som basis for "Violet (Flower Of NYU)", som er en af sangene i Presleys næstsidste spillefilm The Trouble With Girls.

Elvis indsang "Love Me Tender" i Fox Stage 1 i Hollywood. Den blev udsendt som A-side på en singleplade, og Elvis optrådte med sangen i et Ed Sullivan Show den 9. september 1956 kort tid før pladen kom på gaden og omtrent en måned før premieren på Elvis Presleys første film, Love Me Tender. Allerede den følgende dag havde Presleys pladeselskab, RCA, modtaget over 1 million forudbestillinger, hvilket gav en 'Guldplade' allerede før pladen var udkommet. Filmen havde indtil da haft titlen The Reno Brothers, men sangens kolossale popularitet gjorde, at filmen omdøbtes til Love Me Tender.

Besætning ved indspilningen 
Filmens producer ville ikke acceptere Elvis Presleys egne musikere, (Scotty Moore, Bill Black og D.J. Fontana), som hans akkompagnatører under optagelserne til filmens sange, herunder "Love Me Tender". I stedet blev det The Ken Darby Trio, der blev valgt som filmens – og pladens – orkester. Det blev i øvrigt den eneste gang i 1950'erne hvor Elvis Presleys gik i studiet uden sine faste baggrundsmusikere.

Elvis Presleys versioner 
Elvis indsang sangen i studiet i tre versioner:
 Love Me Tender – 2:41 – Indspillet 24. august 1956
 Love Me Tender (version til filmens slutscene) – 1:08 – Indspillet 1. oktober 1956 (udsendt i 1986 på albummet Essential Elvis)
 Love Me Tender (ikke-udsendt version i stereo) – 2:42 – Indspillet 24. august 1956
Herudover findes sangen som liveindspilning på to albummer:
 Elvis – NBC-TV Special (1968)
 Elvis As Recorded At Madison Square Garden (1972)
Elvis sang endvidere sangen i sin sidste film, den Golden Globe-vindende dokumentarfilm Elvis On Tour (1972).

Den 24. september 2002 udgav RCA en CD med titlen "ELV1S 30 #1 HITS" (bemærk at 'i' i Elvis er erstattet af et 1-tal), hvor "Love Me Tender" var med. Denne nye CD blev, ligesom i sin tid sangene på den, nummer 1 på hitlisterne rundt om i verden, – 25 år efter kunstnerens død!

Kopiversioner 
En lang række af andre grupper og solister har lavet deres egne indspilninger af "Love Me Tender", bl.a.:
 Richard Chamberlain
 Percy Sledge
 B.B. King
 Ricky Nelson
 Engelbert Humperdinck
 Norah Jones
 James Brown
 Tony Bennett
 Frank Sinatra

Referencer

Links 
 Sangens tekst

Elvis Presley-sange
Sange fra 1956
Henry Bruun

Henry Bruun (17. december 1903 i Sønderup i Himmerland – 1. september 1970 på Bispebjerg Hospital) var en dansk arkivar, søn af sognepræst Johannes K. Bruun; gift 1937 med Anna Maria Elisabeth, f. Geismar, datter af professor, dr. theol. Eduard Geismar.

Bruun blev student i Sorø 1921 og cand. mag. 1928. Han blev medarbejder ved Instituttet for Historie og Samfundsøkonomi samme år, arkivar II ved rigsarkivet 1938, arkivar I 1954. Han var medlem af bestyrelsen for Historisk Samfund 1935-36, medarbejder ved Dansk biografisk Leksikon 1933-43; redaktør af Dansk historisk Tidsskrifts årsbibliografier fra 1929, medarbejder ved International Bibliography of Historical Sciences fra 1947, redaktør af Dansk historisk bibliografi 1943-47 1956. Han har blandt andet skrevet: Den faglige Arbejderbevægelse i Danmark indtil Aar 1900. I, Til ca. 1880 (1938), afhandlingen Abraham Brodersen (1950) og Den middelalderlige dagvise (Studier fra Sprog- og oldtidsforskning 257, 1965).

Han er begravet på Vestre Kirkegård.

Kilder 

 Bruun, Henry i Kraks Blå Bog 1957 

Historikere fra Danmark
Arkivarer fra Danmark
Faglitterære forfattere fra Danmark
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark